Hofdatum bekend vir Oscar-appèlOscar Pistorius tydens sy moordverhoor. Foto: Alon Skuy/Times Media Group/Pool Die staat se appèl teen Oscar Pistorius se vonnis vir moord sal op 3 November aangehoor word. Luvuyo Mfaku, woordvoerder van die Nasionale Vervolgingsgesag (NVG), het aan Maroela Media gesê die appèlsaak sal deur adv. Andrea Johnson hanteer word. Adv. Gerrie Nel was voorheen die hoofstaatsaanklaer in die saak, met Johnson en adv. David Broughton wat saam met hom aan die saak gewerk het. Johnson het intussen as hoofstaatsaanklaer in die saak oorgeneem, nadat Nel by die NVG bedank het. Nel het hom in Februarie vanjaar by die burgerregte-organisasie AfriForum aangesluit as hoof van die organisasie se private vervolgingseenheid. Die NVG het in September verlede jaar ŉ aansoek by die appèlhof in Bloemfontein ingedien om teen Pistorius se vonnis van ses jaar tronkstraf te appelleer, nadat regter Thokozile Masipa in Augustus 2016 die staat se aansoek om verlof tot appèl in die hooggeregshof, met koste, van die hand gewys het. Die staat versoek ŉ swaarder vonnis vir die voormalige Paralimpiese atleet vir die moord op sy meisie, Reeva Steenkamp, op Valentynsdag 2013 in sy huis in Silver Lakes, Pretoria. Pistorius is aanvanklik skuldig bevind aan strafbare manslag, maar die skuldigbevinding is later na moord verander. Masipa het Pistorius in Julie verlede jaar tot ses jaar tronkstraf gevonnis vir moord. Sy het tydens die vonnisoplegging gesê lang tronkstraf sal nie geregtigheid tot gevolg hê in Pistorius se geval nie en dit is onwaarskynlik dat hy weer ŉ oortreding sal begaan. Die staat het tydens die appèl-aansoek aangevoer die hof het fouteer deur te bevind lang tronkstraf sal nie geregtigheid tot gevolg hê in Pistorius se geval nie. Nel het destyds gesê die hof moes meer klem geplaas het op die voorsienbare gevolge van Pistorius se dade en die dolus eventualis-aspek van die saak. Adv. Barry Roux, Pistorius se regsverteenwoordiger, het in antwoord op Nel se betoog gesê die staat is bevooroordeeld teenoor Pistorius. “Deur te sê die beskuldigde het ŉ ‘mate van spyt’ oor sy optrede, terwyl Pistorius erg [in die hof] gehuil het en duidelik gebroke was, wys net die staat se vooroordeel,” het hy gesê. Lees alle vorige berigte oor Oscar Pistorius op Maroela Media.